ai4bharat/Pralekha huggingface dataset:
உள்துறை அமைச்சகம்
எல்லை பாதுகாப்புப் படையில்  வீரத்துடன் பணியாற்றிய அதிகாரிகளுக்கும், வீரர்களுக்கும் மத்திய உள்துறை அமைச்சர் திரு.அமித்ஷா பிஎஸ்ஃஎப்பின் 18 ஆவது விருது வழங்கும் விழாவில்  விருதுகளை வழங்கி கௌரவித்தார்
தில்லியில் நடைபெற்ற எல்லை பாதுகாப்புப் படையின் 18 ஆவது விருது வழங்கும் விழாவில், எல்லை பாதுகாப்புப் படையில் வீரத்துடன் செயல்பட்ட அதிகாரிகள் மற்றும் வீரர்களுக்கு, அவர்களின் ஒப்பற்ற துணிச்சல், வீரம் மற்றும் சேவைக்காக மத்திய உள்துறை அமைச்சர் திரு.அமித்ஷா விருதுகளை வழங்கி கௌரவித்தார். இந்த நிகழ்ச்சியில், ரஸ்தாம்ஜி நினைவு சொற்பொழிவை உள்துறை அமைச்சர் வழங்கினார். இதில், எல்லை பாதுகாப்புப் படையினர் குறித்த 'பாவா' எனும் ஆவணப் படமும் ஒளிபரப்பப்பட்டது.
உள்துறை விவகாரங்களுக்கான இணையமைச்சர்கள் திரு.நித்யானந்த் ராய், திரு.அஜய் குமார், மத்திய உள்துறை செயலாளர், எல்லை பாதுகாப்புப் படை இயக்குநர், மற்றும் பிற உயரதிகாரிகள் இந்நிகழ்வில் பங்கேற்றனர்.
இந்த நிகழ்ச்சியில் எல்லை பாதுகாப்புப் படையின் முதல் இயக்குநர் திரு.கே.எப்.ரஸ்தாம்ஜி அவர்களுக்கு மரியாதை செலுத்திய உள்துறை அமைச்சர், எல்லை பாதுகாப்புப் படை மற்றும் மற்ற துணை ராணுவப் படையினரின் தியாகம் இல்லாவிட்டால் இந்தியா உலக வரைபடத்தில் பெருமையாக இடம்பெற்றிருக்க முடியாது எனத் தெரிவித்தார்.
மோடி அரசு எல்லை பாதுகாப்பு உள்கட்டமைப்புப் பணிகளுக்கு முக்கியத்துவம் கொடுப்பதாக உள்துறை அமைச்சர் தெரிவித்தார். மேலும் அவர், ஒப்பிட்டு ஆய்வு செய்தால் கடந்த 2008 முதல் 2014 வரை 3,610 கிமீ தூரத்துக்கு எல்லை சாலைகள் அமைக்கப்பட்டதாகவும், 2014 முதல் 2020 வரையிலான காலகட்டத்தில் 4,764 கிமீ எல்லை சாலைகள் போடப்பட்டுள்ளதாகவும் அவர் கூறினார்.
அதேபோல், 2008 முதல் 2014 வரையில் சாலை அமைக்கும் பணிகளுக்கான நிதி ஒதுக்கீடு ரூ.23,000 கோடியாக இருந்த நிலையில், 2014-2020-ல் இது ரூ.44,000 கோடியாக அதிகரிக்கப்பட்டது.
மேலும், 2022 ஆம் ஆண்டுக்குள் எல்லையில் வேலிகள் அமைக்கும் பணி நிறைவடையும் என அவர் உறுதியளித்தார். எல்லையில் வெறும் 3 சதவிகிதப் பகுதியில் மட்டுமே ஊடுருவலுக்கான வாய்ப்புகள் உள்ளதாகவும், மீதமுள்ள 97 சதவிகிதப் பகுதிகளில் தடுப்பு வேலிகள் அமைக்கப்பட்டுள்ளதால் ஊடுருவல் சாத்தியமில்லை என்றும் அவர் கூறினார்.
எல்லையை ஒட்டியுள்ள கிராமங்களில் மககள் புலம்பெயற்தலை கண்டறிவதும், வளர்ச்சித் திட்டங்கள் அப்பகுதிகளுக்குச் கொண்டு சேர்ப்பதும் நமது பொறுப்பு என்றும், பாதுகாப்புப் படையினர் இதற்கு முயற்சிகள் மேற்கொள்ள வேண்டும் என்றும் திரு.அமித்ஷா கேட்டுக்கொண்டார்.
ஆளில்லா விமானங்கள் மூலமாக நாட்டுக்கு ஏற்பட்டுள்ள அச்சுறுத்தல் மிகவும் முக்கியமானது என்றும், இதனைத் தடுப்பதற்காக பாதுகாப்பு ஆராய்ச்சி மற்றும் மேம்பாட்டுக் கழகம் உள்ளிட்ட அமைப்புகள் ஈடுபட்டுள்ளதாகவும் கூறிய அவர், விரைவில் எல்லை பாதுகாப்புப் படையிடம் ஆளில்லா விமானங்களுக்கு எதிரான உள்நாட்டில் தயாரிக்கப்பட்ட தொழில்நுட்ப வசதி வழங்கப்படும் எனத் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736448
----
(Visitor Counter : 232
நிதி அமைச்சகம்
2022 செப்டம்பர் மாதத்தில் மொத்த ஜிஎஸ்டி வருவாய் வசூல் ரூ. 1,47,686 கோடி
2022 செப்டம்பர் மாதத்தில் மொத்த ஜிஎஸ்டி வருவாய் ரூ. 1,47,686 கோடி, இதில் சிஜிஎஸ்டி ரூ. 25,271 கோடி, எஸ்ஜிஎஸ்டி ரூ. 31,813 கோடி, ஐஜிஎஸ்டி ரூ 80,464 கோடி . செஸ் வசூல் ரூ 10,137 கோடி .
ஐஜிஎஸ்டி-யிலிருந்து சிஜிஎஸ்டி-க்கு ரூ.31,880 கோடியும், எஸ்ஜிஎஸ்டி-க்கு ரூ.27,403 கோடியும் வழக்கமான முறையில் அரசாங்கம் வழங்கியுள்ளது. செப்டம்பர் 2022 இல் வழக்கமான செட்டில்மென்டுக்குப் பிறகு மத்திய மற்றும் மாநிலங்களின் மொத்த வருவாய் சிஜிஎஸ்டி- க்கு ரூ.57,151 கோடியும், எஸ்ஜிஎஸ்டி- க்கு ரூ.59,216 கோடியும் ஆகும்.
2022 செப்டம்பர் மாதத்திற்கான வருவாய் கடந்த ஆண்டு இதே மாதத்தில் கிடைத்த ஜிஎஸ்டி வருவாயை விட 26% அதிகமாகும். இந்த மாதத்தில், சரக்குகளின் இறக்குமதியின் வருவாய் 39% அதிகமாக இருந்தது. உள்நாட்டு பரிவர்த்தனையின்  வருவாய் கடந்த ஆண்டு இதே மாதத்தில் இந்த ஆதாரங்களில் இருந்து கிடைத்த வருவாயை விட 22% அதிகமாகும்.
எட்டாவது மாதமாகவும், தொடர்ந்து ஏழாவது மாதமாகவும், மாதாந்திர ஜிஎஸ்டி வருவாய் ரூ. 1.4 லட்சம் கோடிக்கும் அதிகமாக வசூலாகியுள்ளது.
தமிழகத்திலிருந்து செப்டம்பர் மாதத்தில் ரூ.8637 கோடியாகும். இது கடந்த ஆண்டு செப்டம்பர் மாதத்தைவிட 10% அதிகமாகும். இதேபோல, புதுச்சேரியிலிருந்து ரூ.188 கோடி வசூலாகியுள்ளது. இது கடந்த ஆண்டு இதே மாதத்தை விட 18% அதிகம் ஆகும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://www.pib.gov.in/PressReleasePage.aspx?PRID=1864082
திறன் மேம்பாடு மற்றும் தொழில் முனைவோர் அமைச்சகம்
உலக பாரம்பரிய மையத்தின் இணையதளத்தில் இந்தி விளக்கங்களை சேர்க்க உலக இந்தி தினத்தன்று யுனெஸ்கோவின் வரலாற்றுச் சிறப்புமிக்க முடிவு
சர்வதேச கல்வி, அறிவியல் மற்றும் கலாச்சார அமைப்பிற்கான  இந்தியாவின் நிரந்தர தூதுக்குழு, யுனெஸ்கோவின் உலக பாரம்பரிய மைய இணையதளத்தில் இந்திய பாரம்பரிய தளங்கள் குறித்த இந்தி விளக்கங்களை சேர்க்க ஒப்புக்கொண்டதாக நேற்று அறிவித்தது. உலக இந்தி தினத்தை ஒட்டி இந்த அறிவிப்பு வெளியிடப்பட்டது.
மத்திய கல்வி மற்றும் திறன் மேம்பாட்டு அமைச்சர் திரு. தர்மேந்திர ப்ரதான் டிவிட்டர் பதிவு ஒன்றின் வாயிலாக இந்த முடிவை வரவேற்றுள்ளார்.
ஒவ்வொரு இந்தியருக்கும், இந்தி ஆர்வலர்களுக்கும் பெருமை சேர்ப்பதாக இந்தி திகழ்கிறது என்று அவர் கூறினார். உலக அரங்கில் இந்திய மொழிகளின் புகழ் ஊக்கமளிக்கும் வகையில் வளர்ந்து வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789127
பாதுகாப்பு அமைச்சகம்
பாதுகாப்புத் திட்டக் குழுவின் தொடக்கக் கூட்டம்
பாதுகாப்புத் திட்டக் குழுவின் தொடக்கக் கூட்டம், தேசியப் பாதுகாப்பு ஆலோசகர் திரு.அஜீத் தோவல் தலைமையில் நடைபெற்றது. முப்படைகளின் தளபதிகள் தவிர, பாதுகாப்புத் துறை செயலர் திரு.சஞ்சய் மித்ரா, செலவுத் துறை செயலர் திரு.அஜய் நாராயண் ஜா, வெளியுறவுத் துறை செயலர் திரு. விஜய் கேஷவ் கோகலே, ஒருங்கிணைந்த பாதுகாப்புப் பணியாளர் குழுத் தலைவர் லெப்டினெனட் ஜெனரல் சதீஷ் துவா  ஆகியோர் இந்தக் குழுவில் இடம் பெற்றுள்ளனர். புவி நில வடிவமைப்பு குறித்து உறுப்பினர்கள் கலந்தாலோசித்ததுடன், விரிவான அடிப்படையில் கால வரையறையுடன் கூடிய திட்டத்தைச் செயல்படுத்தவும் ஒப்புக் கொண்டனர்.
(Visitor Counter : 84
விவசாயத்துறை அமைச்சகம்
காரிப் பருவ பயிர்கள் குறித்த தேசிய மாநாட்டில் காணொலி காட்சி மூலம் வேளாண் அமைச்சர் தலைமை வகித்தார்
காரிப் பருவ இலக்கை எட்டுவதை அனைத்து மாநிலங்களும் நோக்கமாகக் கொள்ள வேண்டும் என்றும், விவசாயிகளின் வருமானத்தை இரட்டிப்பாக்குவதை செயல்படுத்த வேண்டும் என்றும் மத்திய விவசாயம் மற்றும் விவசாயிகள் நலத்துறை அமைச்சர் திரு. நரேந்திர சிங் தோமர் கேட்டுக்கொண்டுள்ளார். காணொலி காட்சி மூலம் 2020 ஆண்டு காரிப் பருவ பயிர்கள் குறித்த தேசிய மாநாட்டில் உரையாற்றிய அவர், மாநிலங்கள் எதிர்கொள்ளும் இடையூறுகள் ஏதாவது இருந்தால், அவற்றை மத்திய அரசு அகற்றும் என்று அவர் உறுதியளித்தார்.
பொது முடக்க நிலையைக் கருத்தில் கொண்டு, காரிப் பருவ சாகுபடிக்கான முன்னேற்பாடுகள் பற்றி மாநிலங்களுடன் கலந்தாலோசித்து, நடவடிக்கைகளைப் பட்டியலிடுவது மற்றும் பல்வேறு விஷயங்கள் பற்றி விவாதிப்பதே தேசிய காரிப் மாநாட்டின் நோக்கமாகும்.
கொரோனோவைரஸ் காரணமாக எழுந்துள்ள அசாதாரணமான சூழலை விவசாயத்துறை போராட்ட உணர்வுடன் சந்திக்க வேண்டிய நிலை ஏற்பட்டுள்ளது என்றும், ஒவ்வொருவரும் இந்த நிலையில் எழுச்சியுடன் செயல்பட வேண்டியது அவசியம் என்றும் திரு. தோமர் கூறினார். கிராமங்கள், ஏழைகள், விவசாயிகள் ஆகியோர் தற்போதைய நெருக்கடியான நிலையில் பாதிக்கப்படக்கூடாது என்பதில் பிரதமர் திரு. நரேந்திர மோடி உறுதியாக உள்ளார் என அவர் கூறினார். பிரதமர் பயிர் காப்பீட்டு திட்டம், மண்வள அட்டை திட்டம் ஆகிய இரண்டு திட்டங்கள் பற்றி ஒவ்வொரு விவசாயியிடமும் மாநில அரசுகள் விளக்க வேண்டும் என்று அவர் வலியுறுத்தினார்.
பொது முடக்கத்தின் போது, விவசாயம் பாதித்து விடக்கூடாது என்பதை உறுதி செய்வதற்காக, அகில இந்திய விவசாய போக்குவரத்து உதவி மையம் தொடங்கப்பட்டுள்ளதாக மாநிலங்களிடம் அமைச்சர் தெரிவித்தார். இ-நாம் சேவையை அதிகமாகப் பயன்படுத்துமாறு அவர்களை அமைச்சர் கேட்டுக்கொண்டார். மத்திய உள்துறை அமைச்சகம் விவசாயத்துறைக்காக அறிவித்துள்ள விலக்குகள் மற்றும் சலுகைகளை , சமூகப் பொறுப்புணர்வுடனும், சமூக இடைவெளிப் பராமரிப்பை உறுதி செய்து பின்பற்ற வேண்டும் என்று மாநிலங்களை திரு. தோமர் வலியுறுத்தினார்.
2020-21ம் ஆண்டுக்கான உணவு தானிய உற்பத்தி இலக்கு 298 மில்லியன் டன்னாக நிர்ணயிக்கப்பட்டுள்ளது. 2019-20–ம் நிதியாண்டில், 291.10 மில்லியன் டன் என்ற உணவு தானிய இலக்கு நிர்ணயிக்கப்பட்ட போதிலும், சாகுபடி பரப்பளவு அதிகரிக்கப்பட்டதாலும், பல்வேறு பயிர்களின் உற்பத்தித் திறனாலும் 292 மில்லியன் டன் என்ற அதிக உற்பத்தி எதிர்பார்க்கப்பட்டது.
(
உள்துறை அமைச்சகம்
ஜம்மு-காஷ்மீர் மறுசீரமைப்பு சட்டம் 2019-ன் பிரிவு 73 மற்றும் 74-ன் கீழ் உத்தரவு பிறப்பித்ததற்கு மத்திய அரசு  விதிகள், 1961-ன் 12-வது பிரிவின்படி மத்திய அமைச்சரவை பின்னேற்பு வழங்கியுள்ளது
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை, ஜம்மு-காஷ்மீர் மறுசீரமைப்பு சட்டம் 2019-ன் பிரிவு 73 மற்றும் 74-ன் கீழ் உத்தரவு பிறப்பித்ததற்கு மத்திய அரசு  விதிகள், 1961-ன் 12-வது பிரிவின்படி பின்னேற்பு வழங்கியுள்ளது.
ஜம்மு-காஷ்மீர் மறுசீரமைப்பு சட்டம் 2019 அக்டோபர் 31, 2019-லிருந்து அமலுக்கு வந்ததை அடுத்து, ஏற்கனவே இருந்த ஜம்மு-காஷ்மீர் மாநிலம் சட்டமன்றத்துடன் கூடிய ஜம்மு-காஷ்மீர் யூனியன் பிரதேசமாகவும், சட்டமன்றம் இல்லாத லடாக் யூனியன் பிரதேசமாகவும் மாற்றப்பட்டது. இந்திய அரசியலமைப்புச் சட்டம் பிரிவு 356-ன் கீழ், ஏற்கனவே இருந்த ஜம்மு-காஷ்மீர் மாநிலத்தில் குடியரசுத் தலைவர் ஆட்சி டிசம்பர் 19, 2018-ல் அமல்படுத்தப்பட்டது. இந்திய அரசியல் சட்டத்தின் பிரிவு 356 யூனியன் பிரதேசங்களுக்குப் பொருந்தாது என்பதால், குடியரசுத் தலைவர் ஆட்சி அக்டோபர் 31, 2019 அன்று விலக்கிக்கொள்ளப்பட்டது.
புதிதாக அமைக்கப்பட்ட ஜம்மு-காஷ்மீர் யூனியன் பிரதேசத்தில், சட்டப்பேரவை அமைக்கப்படவில்லை என்பதால், அரசியல் சட்ட வெற்றிடம் ஏற்படுவதைத் தவிர்ப்பதற்காக முந்தைய ஜம்மு-காஷ்மீர் அரசின் ஆளுநர் அளித்த அறிக்கை அடிப்படையில், ஜம்மு-காஷ்மீர் யூனியன் பிரதேசத்தில் குடியரசுத் தலைவர் ஆட்சியை அமலாக்க ஜம்மு-காஷ்மீர் மறுசீரமைப்பு சட்டம் 2019 பிரிவு 73-ன் கீழ், குடியரசுத் தலைவர் அக்டோபர் 31, 2019 அன்று உத்தரவு பிறப்பித்தார்.
இதேபோல், ஜம்மு-காஷ்மீர் யூனியன் பிரதேசத்தில் தொகு நிதியத்திலிருந்து செலவு செய்வதற்கு அதிகாரம் அளிக்கும் உத்தரவையும் ஜம்மு-காஷ்மீர் மறுசீரமைப்பு சட்டம் பிரிவு 74-ன் கீழ், அக்டோபர் 31, 2019 அன்று குடியரசுத்தலைவர் பிறப்பித்தார்.
இளைஞர் நலன் மற்றும் விளையாட்டு அமைச்சகம்
இளைஞர் நலன் மற்றும் விளையாட்டு மேம்பாடு குறித்த முக்கிய அறிவிப்புகள்
நாடாளுமன்றத்தின் மக்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய இளைஞர் விவகாரங்கள் மற்றும் விளையாட்டுத் துறை இணை அமைச்சர்  திரு கிரண் ரிஜிஜூ, கீழ்க்கண்ட தகவல்களை அளித்தார்.
விளையாடு இந்தியா திட்டத்தின் கீழ் கேரள மாநிலம் கண்ணூரில் உள்ள மருத்துவக் கல்லூரியில் 400 மீட்டர் நீளம் கொண்ட செயற்கை தளத்தை ரூ 7 கோடியில் அமைப்பதற்கான கருத்துருவை திட்ட மதிப்பிடுதல் குழு பரிந்துரை செய்தது. ஒப்புதலுக்காக இது அடுத்த கட்டத்துக்கு செல்லவுள்ளது.
விளையாடு இந்தியா திட்டத்தின் கீழும், ஒரே இந்தியா, ஒப்பற்ற இந்தியா திட்டத்தின் மூலமும் உள்நாட்டு/பழங்குடியினர் விளையாட்டுகளை அமைச்சகம் ஊக்கப்படுத்தி வருகிறது. மேலும், வீரர்களுக்கும், வீராங்கனைகளுக்கும் உதவித் தொகை மற்றும் விருதுகள் வழங்கி ஊக்குவிக்கப்படுகிறது.
கபடி விளையாட்டை ஊக்குவிப்பதற்காக அரசு பல்வேறு நடவடிக்கைகளை எடுத்து வருகிறது. 126 கபடி வீரர்கள் திறன் கண்டறிதல் திட்டத்தின் மூலம் தேர்ந்தெடுக்கப்பட்டுள்ளனர். இந்திய விளையாட்டு ஆணையத்தின் மையங்களில் கபடி வீரர்களுக்கு பயிற்சி அளிகப்படுகிறது.
தேசிய விளையாட்டு கூட்டமைப்புகளின் மூலம் விளையாட்டுகளுக்கு நிதியுதவி அளிக்கப்படுகிறது. 2019-20-இல் நிதியுதவிக்காக ரூ 300.85 கோடி ஒதுக்கீடு செய்யப்பட்ட நிலையில், 2020-21-இல் ரூ 245 கோடி செய்யப்பட்டுள்ளது.
கொவிட்-19 பெருந்தொற்றின் போது வீரர்கள் மற்றும் பயிற்சியாளர்களின் நலன் கருதி இணைய வழி பயிற்சி வகுப்புகள் நடத்தப்பட்டன. கருத்தரங்கங்களும், பயிற்சி பட்டறைகளும் தொடர்ந்து ஏற்பாடு செய்யப்பட்டன.
விளையாட்டு மாநில பிரிவில் இருந்தாலும், இந்தத் துறையில் மத்திய அரசு பல்வேறு வகைகளில் மாநிலங்களுக்கு உதவி புரிகிறது. விளையாடு இந்தியா திட்டத்தின் கீழ் 2932 வீரர்களும், இந்திய விளையாட்டு ஆணைய திட்டங்களின் கீழ் 10248 வீரர்களும் தொடர் பயிற்சிக்காக தேர்வு செய்யப்பட்டுள்ளனர்.
கோவாவில் 2020 அக்டோபர் 20 முதல் 2020 நவம்பர் 4 வரை நடக்கவிருந்த 36-வது தேசிய விளையாட்டு போட்டிகள் கொவிட்-19 பெருந்தொற்றின் காரணமாக தள்ளி வைக்கப்பட்டுள்ளன. விளையாட்டு உள்கட்டமைப்புக்காக கோவா அரசுக்கு ரூ 97.80 கோடி மத்திய நிதியுதவி அளிக்கப்பட்டுள்ளது.
தேசிய போதை மருந்து பரிசோதனை ஆய்வகம் ஆய்வகங்களுக்கான சர்வதேச தரநிலைகள் மற்றும் உலகளாவிய போதை மருந்துத் தடுப்பு முகமையின் தேவைகளை பூர்த்தி செய்து, இது தொடர்பான அறிக்கையை உலகளாவிய போதை மருந்துத் தடுப்பு முகமையிடம் 2020 ஆகஸ்ட் 29 அன்று சமர்ப்பித்திருக்கிறது.
தேசிய விளையாட்டு விருதுகளுக்கான பரிசுத் தொகையை அரசு சமீபத்தில் அதிகரித்துள்ளது. ராஜிவ் காந்தி கேல் ரத்னா விருதுக்கான பரிசுத்தொகை ரூ 7.5 லட்சத்தில் இருந்து ரூ 25 லட்சமாகவும், துரோணாச்சார்யா விருதுக்கான  பரிசுத்தொகை ரூ 5 லட்சத்தில் இருந்து ரூ 10 லட்சமாகவும், துரோணாச்சார்யா விருதுக்கான  பரிசுத்தொகை ரூ 5 லட்சத்தில் இருந்து ரூ 15 லட்சமாகவும், அர்ஜுனா விருதுக்கான பரிசுத்தொகை ரூ 5 லட்சத்தில் இருந்து ரூ 15 லட்சமாகவும், தியான் சந்த் விருதுக்கான பரிசுத்தொகை ரூ 5 லட்சத்தில் இருந்து ரூ 10 லட்சமாகவும் உயர்த்தப்பட்டுள்ளது.
(Visitor Counter : 76
பிரதமர் அலுவலகம்
பிரதமருடன் ஆஸ்திரேலிய முன்னாள் பிரதமர் திரு.டோனி அபோட் சந்திப்பு
பிரதமர் திரு.நரேந்திர மோடியை ஆஸ்திரேலிய முன்னாள் பிரதமர் திரு டோனி அபோட் இன்று சந்தித்தார்.
ஆஸ்திரேலியாவின் கிழக்கு கரையோரப் பகுதியில் அண்மையில் ஏற்பட்ட புதர்த்தீயால், உயிர்களுக்கும், உடமைகளுக்கும் ஏற்பட்ட சேதம் குறித்து பிரதமர் தமது இரங்கலைத் தெரிவித்தார்.
குருநானக் தேவின் 550-வது பிறந்தநாளையொட்டி, பொற்கோவிலுக்கு வருகை புரிவது உள்ளிட்ட திரு.டோனி அபோட்டின் இந்தியப் பயணம் குறித்து பிரதமர் மகிழ்ச்சி தெரிவித்துள்ளார்.
2014 ஆம் ஆண்டு நவம்பர் மாதம் ஆஸ்திரேலியாவின் பிரிஸ்பேனில் நடைபெற்ற ஜி-20 உச்சிமாநாட்டில் கலந்துகொள்ள தாம் சென்றதை பிரதமர் நினைவுகூர்ந்துள்ளார். அந்தப் பயணத்தின் போது, கான்பெர்ரா, சிட்னி, மெல்பர்ன் ஆகிய இடங்களில் நடைபெற்ற பயன்மிகு இருதரப்பு நிகழ்ச்சிகள், ஆஸ்திரேலிய நாடாளுமன்றத்தின் கூட்டுக் கூட்டத்தில் தாம் உரை நிகழ்த்தியது ஆகியவற்றை அவர் சுட்டிக்காட்டியுள்ளார்.
இந்தியா-ஆஸ்திரேலியா உறவுகளை வலுப்படுத்துவதில் திரு.டோனி அபோட் முக்கியப் பங்காற்றியதாக பிரதமர் தெரிவித்துள்ளார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
முன்னேற விரும்பும் மாவட்டங்கள் கருத்துரு, நோக்க அளவுருக்களை அடிப்படையாகக் கொண்டது: மத்திய அமைச்சர் டாக்டர் ஜித்தேந்திர சிங்
முன்னேற விரும்பும் மாவட்டங்கள் என்ற கருத்துரு, நோக்க அளவுருக்களை அடிப்படையாகக் கொண்டு அமைக்கப்பட்டது என்றும், முன்னேற விரும்பும் மாவட்டங்கள் திட்டம், குறிப்பிட்ட அத்தியாவசிய குறியீடுகளின் அடிப்படையில் மதிப்பிடப்படும் வகையில் அறிவியல் பூர்வமாக வடிவமைக்கப்பட்டுள்ளது என்றும், மத்திய அறிவியல் மற்றும் தொழில்நுட்பம், புவி அறிவியல் , பிரதமர் அலுவலகம், பணியாளர், பொது மக்கள் குறைதீர்வு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜித்தேந்திர சிங் தெரிவித்தார்.
இதற்கு ஏற்றவாறு, மாற்றத்தை ஏற்படுத்துவதற்காக, சிறப்புக் கவனம் அளிப்பதற்கு, நாடு முழுவதும் 112 மாவட்டங்கள் கண்டறியப்பட்டன.
முன்னேற விரும்பும் மாவட்டங்கள் திட்டத்தின் கீழ் பிகார் மாநிலத்தின் சிதமார்ஹி மாவட்டத்தில் மேற்கொள்ளப்பட்டுள்ள வளர்ச்சிப் பணிகள் பற்றி நேற்று மாலை ஆய்வு செய்த அமைச்சர், நாட்டை வளர்ச்சிப் பாதைக்கு அழைத்துச் செல்லும் வகையில் நிலையான வளர்ச்சி இலக்குகளை உள்ளூர்மயமாக்குவது தான் நான்கு ஆண்டுகளுக்கு முன்பு பிரதமரால் அறிமுகப்படுத்தப்பட்ட முன்னேற விரும்பும் மாவட்டங்கள் திட்டத்தின் நோக்கம் என்று தெரிவித்தார்.
போட்டி மற்றும் கூட்டணியின் மிகச்சிறந்த எடுத்துக்காட்டாக இந்தத் திட்டம் வளர்ந்து வருவதாகக் குறிப்பிட்ட டாக்டர் ஜித்தேந்திர சிங், இதுபோன்ற மாவட்டங்கள் தங்களது மாநிலங்களுக்குள்ளே சிறந்த மாவட்டமாக செயல்பட ஊக்குவிக்கப்பட்டு, பின்னர், மற்றவைகளிடமிருந்து கற்றுக் கொண்டு, அவற்றுடன் போட்டியிட்டு நாட்டின் சிறந்த மாவட்டமாக முன்னேற விரும்புகின்றன என்று கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://www.pib.gov.in/PressReleasePage.aspx?PRID=1823404
கப்பல் போக்குவரத்து அமைச்சகம்
மத்திய அமைச்சர் சர்பானந்த சோனாவால் அரசு முறை பயணமாக ஐக்கிய அரபு நாடுகளுக்குப் பயணம்
மத்திய துறைமுகம், கப்பல் மற்றும் நீர் வழிகள் மற்றும் ஆயுஷ் துறை அமைச்சர் திரு சர்பானந்த சோனாவால் அரசு முறைப் பயணமாக ஈரான் மற்றும் ஐக்கிய அரபு நாடுகளுக்கு இன்று புறப்பட்டார். இந்த, பயணத்தின் போது, ஈரானின் சபாகரில் உள்ள ஷாகித் பெகஸ்தி துறைமுகம், ஐக்கிய அரபு நாடுகளில் உள்ள ஜபல் அலி துறைமுகம் ஆகியவற்றை பார்வையிட உள்ளார்.
இந்தியா சார்பில் வெளிநாட்டில் உருவாகும் முதல் துறைமுகமாக சபாகர் உள்ளது.
பெருந்தொற்று காலத்தில் இந்தியா- ஈரான் இடையேயான இருதரப்பு பயணம் குறைவாகவே இருந்தது. அமைச்சரின் அரசு முறைப் பயணம் இரு நாடுகளுக்கிடையேயான கடல் சார் உறவை மேலும் வலுப்படுத்தும். மேலும் ஐரோப்பா, ரஷ்யா மற்றும் காமன்வெல்த் நாடுகளுடனான இந்திய வர்த்தகத்தின் நுழைவு வாயிலாக சபாகர் துறைமுகம் விளங்கும் என்பதை இந்தப் பயணம் எடுத்துரைக்கும்.மத்திய அமைச்சர் சர்பானந்த சோனோவால் ஈரான் நாட்டின் சாலை & நகர்ப்புற வளர்ச்சி, சுகாதாரம் & மருத்துவக்கல்வித்துறை அமைச்சர்களை சந்தித்து பேசவுள்ளார். மேலும் மாலுமிகள் தகுதி சான்றளிப்பு தொடர்பாக, இந்தியா-ஈரான் இடையே புரிந்துணர்வு ஒப்பந்தம் கையெழுத்தாக உள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1852866
பிரதமர் அலுவலகம்
நவராத்திரியை முன்னிட்டு நாட்டு மக்களுக்கு பிரதமர் வாழ்த்து
நவராத்திரியை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் அவர் கூறியதாவது :
“நவராத்திரியை முன்னிட்டு அனைவருக்கும் நல்வாழ்த்துகள். பெருமதிப்பு மற்றும் பக்தி சார்ந்த இந்தப் புனித நாள், மகிழ்ச்சி, செல்வம் மற்றும் செழிப்பால் நாட்டு மக்கள் அனைவரின் வாழ்விலும் ஒளியூட்டட்டும். அன்னையின் புகழ் ஓங்குக.”
(PKV/RB/KRS
மனித வள மேம்பாட்டு அமைச்சகம்
அனைவருக்கும் சமமான அளவில் உயர்கல்வி கிடைக்கும் வகையில் அதனை கிராமப் பகுதிகளுக்கு கொண்டு செல்ல வேண்டும் என குடியரசு துணைத்தலைவர் வலியுறுத்தியுள்ளார்
கிராமப்புறங்களில் உயர்கல்வியைக் கொண்டு செல்லும் வகையில் அதனை அனைவருக்குமான, சமத்துவம் கொண்டதாக மாற்ற வேண்டும் என குடியரசு துணைத்தலைவர் திரு எம் வெங்கையா நாயுடு வலியுறுத்தியுள்ளார்.
மனித மேம்பாடு, நாட்டு நிர்மாணம், வளமான, நிலையான உலகளாவிய எதிர்காலத்தை உருவாக்குவதில் கல்வி முக்கிய பங்கு வகிப்பதால், கிராமப்புற இளைஞர்களுக்கும் இதனை சமமான அளவில் கொண்டு செல்லும் பரிமாணம் மிகவும் முக்கியம் என்று குடியரசு துணைத்தலைவர் கூறினார்.
தில்லி பல்கலைக்கழக நூற்றாண்டு விழாவில் உரையாற்றிய திரு நாயுடு, சமூகத்தின் மீது அழுத்தம் கொடுக்கும் பிரச்சினைகளைத் தீர்ப்பதற்கு, பல்கலைக்கழகங்கள் புதுமையான யோசனைகளைத் தெரிவிக்க முன்வரவேண்டும் என்று அவர் கேட்டுக்கொண்டார். ஆராய்ச்சியின் கடைசி நோக்கம் மக்களின் வாழ்க்கையை மிகவும் வசதியாகவும், மகிழ்ச்சியாகவும் மாற்றுவதாக இருக்க வேண்டும் என்று அவர் கூறினார்.
உலகிலேயே அதிக எண்ணிக்கையிலான இளைஞர்களை இந்தியா கொண்டுள்ளதை சுட்டிக்காட்டிய குடியரசு துணைத்தலைவர், நமது மனித வளத்தின் கூட்டு ஆற்றலை, தேசத்தை நிர்மாணிக்க பயன்படுத்துமாறு கேட்டுக்கொண்டார். தேசிய கல்விக் கொள்கை  நாட்டின் கல்வித்துறையில் புரட்சியை ஏற்படுத்தும் வகையில் உருவாக்கப்பட்டுள்ள தொலைநோக்கு ஆவணம் என்று விளக்கிய அவர், பள்ளிகள், கல்லூரிகள், பல்கலைக்கழகங்களில் இது அமல்படுத்தப்படும் போது, தாய்மொழி கல்விக்கு முக்கியத்துவம் கொடுப்பது நிரூபணமாகும் என்றார். குழந்தைகளின் தாய்மொழியில் அடிப்படை கல்வியை வழங்க வேண்டும் என்று அழைப்பு விடுத்த திரு நாயுடு, நிர்வாகம், நீதிமன்றங்கள் ஆகியவற்றில் உள்ளூர் மொழியே தகவல் தொடர்பு மொழியாக இருக்க வேண்டும் என்று வலியுறுத்தினார். ‘’ ஒவ்வொரு அரசிதழ் அறிவிக்கை மற்றும் அரசாணைகளும் உள்ளூர் அல்லது தாய்மொழியில் இருந்தால்தான் சாதாரண மக்கள் அதைப் புரிந்து கொள்ள முடியும் ‘’,என்று அவர் கூறினார்.
கல்வி என்பது வெறும் வேலைவாய்ப்பிற்காக மட்டும் அல்லாமல், அது அறிவை மேம்படுத்துவதற்காவும், ஞானத்தைப் பெருக்குவதற்காகவும் இருந்தது என்று கூறிய அவர், வாழ்நாள் முழுவதும் கற்கும் கல்வி, வெறும் பட்டங்களைப் பெறுவதுடன் முடிந்து விடுவதல்ல என்றார். மாணவர்கள் பெரிய அளவில் கனவு காணவும், உயர்ந்த இலக்கை அடையவும், வாழ்க்கையில் வெற்றி ஈட்டவும் கடினமாக உழைக்க வேண்டியது அவசியம் என அவர் வலியுறுத்தினார்.
உடலைத் தகுதியாக வைத்துக்கொள்ள, சோம்பலான வாழ்க்கை முறையைத் தவிர்த்து, விளையாட்டு மற்றும் யோகாவிற்கு சமமான முக்கியத்துவம் கொடுக்க வேண்டும் என்று அறிவுரை கூறிய திரு நாயுடு, நமது உடலுக்கு தேவைப்படும், தட்பவெப்ப நிலைக்கு ஏற்ற முன்னோர் கூறியபடி, பாரம்பரிய உணவுகளை முறையாக சமைத்து உண்ண வேண்டும் என்று கேட்டுக்கொண்டார்.
இந்த நிகழ்ச்சியல் மத்திய கல்வி அமைச்சர் திரு தர்மேந்திர பிரதான், தில்லி பல்கலைக்கழக துணைவேந்தர் பேராசிரியர் யோகேஷ் சிங் உள்ளிட்டோர் கலந்து கொண்டனர்.
மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1821813
கனரகத் தொழில்கள் அமைச்சகம்
ஃபேம் - இந்தியா திட்டத்தின் கீழ் மின்சார வாகனங்கள் வாங்குவோருக்கு ஊக்கத்தொகை
ஃபேம் - இந்தியா திட்டத்தின் கீழ் மின்சார வாகனங்களை வாங்குவோருக்கு, வாங்கும் விலையில், ஊக்கத்தொகை வழங்கப்படுகிறது. இந்த ஊக்கத்தொகை மின்கலத்தின் திறனுடன் இணைக்கப்பட்டுள்ளது. அதாவது மூன்று சக்கரம் அல்லது நான்கு சக்கர மின்சார வாகனத்தின் விலையில் அதிகபட்சம் 20 சதவீதமும், இரண்டு சக்கர மின்சார வாகனத்தின் விலையில், 20 சதவீதம் முதல் 40 சதவீதம் வரையும் ஊக்கத்தொகை 2021 ஜூன் 11 முதல் வழங்கப்படுகிறது.
மக்களவையில் இன்று கேள்வி ஒன்றுக்கு எழுத்து மூலம்அளித்த பதிலில் கனரக தொழில்கள் துறை இணை அமைச்சர் திரு கிஷன் பால் குர்ஜார் இதனைத் தெரிவித்தார்.
வருவாய்த்துறையிலிருந்து கிடைத்த தகவலின்படி, தற்போது மின்சார வாகனங்களுக்கான ஜிஎஸ்டி 5 சதவீதமாக குறைக்கப்பட்டுள்ளது. மின்சார வாகனங்கள் பயன்பாட்டை அதிகப்படுத்த மேலும் சில நடவடிக்கைகளை அரசு மேற்கொண்டிருப்பதாக அவர் கூறினார்.
உற்பத்தியுடன் இணைந்த ஊக்கத்தொகை திட்டத்தில் மின்சார வாகன உற்பத்தியில் சேர்ப்பதற்கு 2021 செப்டம்பர் 15 அன்று ஒப்புதல் அளிக்கப்பட்டது. ஐந்தாண்டுகளுக்கு இதற்கான பட்ஜெட் ஒதுக்கீடு ரூ.25,938 கோடி ஆகும் என்ற விவரங்களையும் அமைச்சர் தெரிவித்தார்.
மின்சார வாகனங்களுக்கான ஜிஎஸ்டி மட்டுமின்றி மின்னேற்றிகள், மின்னேற்றம் நிலையங்களுக்கான ஜிஎஸ்டியும் 18 சதவீதத்திலிருந்து ஐந்து சதவீதமாக குறைக்கப்பட்டுள்ளது என்றும் அமைச்சர் திரு கிஷன் பால் குர்ஜார் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1806139
பிரதமர் அலுவலகம்
விஜயதசமியை முன்னிட்டு நாட்டு மக்களுக்கு பிரதமர் வாழ்த்து
விஜயதசமி பண்டிகையை முன்னிட்டு பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார்.
“விஜயதசமி பண்டிகை தினத்தில் நாட்டு மக்கள் அனைவருக்கும் மனமார்ந்த வாழ்த்துகள்” என்று பிரதமர் தமது வாழ்த்துச் செய்தியில் குறிப்பிட்டுள்ளார்.
|
|
“விஜயதசமி பண்டிகை தினத்தில் நாட்டு மக்கள் அனைவருக்கும் மனமார்ந்த வாழ்த்துகள்”.
நரேந்திர மோடி  அக்டோபர் 8, 2019.
(
மனித வள மேம்பாட்டு அமைச்சகம்
ஜி20 நான்காவது கல்விப் பணிக்குழு கூட்டத்தின் ஒரு பகுதியாக கலவையான கற்பித்தல் பின்னணியில் அடிப்படையான எழுத்தறிவு மற்றும் எண்ணறிவை உறுதிசெய்வது குறித்த கருத்தரங்கு புனேயில் நடைபெற்றது
இந்தியாவின் ஜி20 தலைமைத்துவத்தின் கீழ், கலவையான கற்பித்தல் பின்னணியில் அடிப்படையான எழுத்தறிவு மற்றும் எண்ணறிவை உறுதிசெய்வது குறித்த கருத்தரங்கு புனேயில் இன்று சாவித்திரி பாய் புலே பல்கலைக்கழகத்தில் நடைபெற்றது. இந்தக் கருத்தரங்கு ஜி20 நான்காவது கல்விப் பணிக்குழு கூட்டத்தின் ஒரு பகுதியாக ஏற்பாடு செய்யப்பட்டது. இதில் 20 நாடுகளைச் சேர்ந்த 50 பிரதிநிதிகள் கலந்துகொண்டனர்.
மத்திய கல்வி மற்றும் வெளியுறவுத்துறை இணையமைச்சர் திரு ராஜ்குமார் ரஞ்சன் சிங் இந்தக் கருத்தரங்கில் முக்கிய உரை நிகழ்த்தினார். மகாராஷ்டிரா மாநில உயர்கல்வி மற்றும் தொழில்நுட்பக் கல்வித்துறை அமைச்சர் திரு சந்திரகாந்த் பாட்டில் உட்பட ஜி20 நாடுகளின் பிரதிநிதிகளும் சர்வதேச அமைப்புகளின் அலுவலர்களும், மத்திய மற்றும் மாநில கல்வித்துறைகளின் மூத்த அதிகாரிகளும் இதில் பங்கேற்றனர்.
கருத்தரங்கில் முக்கிய உரை நிகழ்த்திய திரு ராஜ்குமார் ரஞ்சன் சிங், எதிர்கால பள்ளிக்கல்வி மற்றும் வாழ்நாள் முழுமைக்குமான கற்றலுக்கு எழுத்துக்களையும், எண்களையும் எழுத, படிக்கத் தெரிவது அவசியமாகும். அடிப்படையான எழுத்தறிவையும், எண்ணறிவையும் அடைவது கல்வியில் சவாலாகும் என்று உலக முழுவதிலும் நடத்தப்பட்ட பல்வேறு ஆய்வுகள் தெரிவிக்கின்றன என்றும் அவர் கூறினார். எனவே இந்த அடிப்படைக் கல்வியை அனைத்து சிறார்களுக்கும் அளிப்பது நமது கல்வி முறையில் முதன்மையாக உள்ளது என்று குறிப்பிட்ட அமைச்சர் 3-ம் வகுப்பிற்குள் அனைத்து மாணவர்களும் அடிப்படையான எழுத்தறிவையும், எண்ணறிவையும் பெறுவது உட்பட குறுகிய காலத்தில் சரியான இலக்குகளை அடைய வேண்டியுள்ளது என்றார்.
மத்திய பள்ளிக் கல்வித்துறை செயலாளர் திரு சஞ்சய் குமார் பேசுகையில், இன்றைய கருத்தரங்கு ஜி20 உறுப்பு நாடுகள் மற்றும் விருந்தினர் நாடுகளில் பின்பற்றப்படும் பொருத்தமான கொள்கைகள் மற்றும் நடைமுறைகளை அடையாளம் காண உதவி செய்யும் என்று எதிர்பார்ப்பதாக கூறினார். இங்கு நடைபெறும் குழு விவாதங்கள், பாடத்திட்டம், கற்பித்தல் அணுகுமுறைகள், ஆசிரியர்கள் மற்றும் சம்பந்தப்பட்ட மற்றவர்களின் திறன் கட்டமைப்பு, வீட்டில் கல்வி பயிலும் போது, பெற்றோர்கள், பாதுகாவலர்கள், சமூக உறுப்பினர்களின் பங்கு போன்றவற்றில் கவனம் செலுத்துவதாக இருக்கும் என்றும் அவர் தெரிவித்தார்.
இந்தக் கருத்தரங்கையொட்டி கல்வியில் சிறந்த நடைமுறைகள், அடிப்படை எழுத்தறிவு மற்றும் எண்ணறிவு, டிஜிட்டல் முன்முயற்சிகள், ஆராய்ச்சி மற்றும் திறன் மேம்பாடு போன்றவற்றை வெளிப்படுத்தும் பலவகை ஊடகக் கண்காட்சிக்கும் ஏற்பாடு செய்யப்பட்டிருந்தது. யுனிசெஃப், என்சிஇஆர்டி, நேஷனல் புக் ட்ரஸ்ட், இந்திய அறிவு முறைகள் பிரிவு , ஸ்டார்ட்-அப் நிறுவனங்கள் உட்பட 100-க்கும் அதிகமான நிறுவனங்கள் தங்களின் பங்களிப்பை இந்தக் கண்காட்சியில் இடம்பெறச் செய்திருந்தன. ஜூன் 17 அன்று தொடங்கிய இந்தக் கண்காட்சி  ஜூன் 22 வரை நடைபெறும்.